Centralt direktionsmedlem i Danske Bank siger farvel efter hvidvasksag

Finans Eksklusivt for kunder

Danske Bank-direktøren Lars Mørch, som bl.a. har haft kontrol med storbankens baltiske afdelinger, har i dag opsagt sin stilling som medlem af direktionen i Danske Bank, oplyser Danske bank i en pressemeddelelse.



"Jeg respekterer Lars Mørchs beslutning om at fratræde sin stilling. Selvom undersøgelserne af forholdene omkring den estiske non-resident portefølje endnu ikke er afsluttet, står det nu klart, at banken burde have igangsat grundigere undersøgelser på et tidligere tidspunkt, end det var tilfældet," skriver formanden for Danske Banks bestyrelse, Ole Andersen, i meddelelsen og fortsætter:



"Sådanne undersøgelser ville have givet os forståelse for problemernes fulde omfang tidligere og medført hurtigere handling. Vi har drøftet denne situation med Lars Mørch over de seneste uger."



Overtog ansvar for Estland fra Thomas Borgen



Lars Mørch har været ansat i Danske Bank siden 1999 og været ansvarlig for Business Banking siden 2012, herunder International Banking, som inkluderer den baltiske forretning, som har været ramt af flere skandaler.



Tidligere har området ligget under Danske Banks nuværende topchef Thomas Borgen.



Blev advaret om problemer i 2014



Danske Banks interne revision sendte i februar 2014 et brev til Lars Mørch, hvor den advarede om problemer på hvidvaskområdet i den estiske filial.



Her af fremgik det blandt andet, at den estiske afdeling bevidst undlod at registrere identiteten på visse kunder.



Lars Mørch vil blive fritstillet fra sine arbejdsforpligtelser snarest og vil formelt afslutte sin ansættelse i Danske Bank ved udgangen af oktober 2019. Thomas F. Borgen overtager midlertidigt Lars Mørchs ansvarsområde i direktionen.



